Koster-pad eis 6 | Maroela Media
Ses mense is dood nadat 'n Toyota en 'n BMW oor die naweek mekaar reg van voor op die Koster-pad naby Magaliesburg in Noordwes getref het.
Chris Botha, 'n woordvoerder van Netcare 911, het Sondag gesê die ongeluk het Saterdagaand omstreeks middernag plaasgevind. "Dit is nog nie bekend wie die skuldige party is nie, en dit sal deur 'n polisieondersoek bepaal word," het hy gesê.
Volgens Botha het die wrakke van die voertuie die pad versper. Die insittendes was in die voertuie vasgekeer en moes uitgesny word.
Vyf van die mense was reeds dood toe paramedici by die toneel opgedaag het. "Een persoon het nog gelewe, maar hy het veelvoudige kritieke beserings opgedoen. Die man het 'n hartstilstand gekry nadat hy uit die voertuig gesny is. Paramedici het 40 minute lank gespook om hom by te bring, maar hy is later op die toneel dood verklaar."